
Informatīvajā ziņojumā (3.lp.) atspoguļots tā autoru viedoklis, ka, ņemot vērā profesionālās darbības ierobežojumu jeb “nekonkurēšanas” pienākuma jēgu un mērķi, pēc būtības atsevišķos gadījumos varētu būt aktuāli noteikt profesionālās darbības ierobežojumus arī publisku personu kapitālsabiedrību valdes locekļiem.
Valsts kontrole atzinīgi vērtē Informatīvajā ziņojumā ietvertās norādes, ka publiskā sektora darba devējiem visos gadījumos (tai skaitā attiecībā uz valdes locekļiem) jāspēj pierādīt profesionālās darbības ierobežojumu noteikšanas pamatotība un lietderība. Valsts kontrole arī atbalsta pieeju, ka katras kapitālsabiedrības atalgojuma politikā vai citā iekšējā normatīvajā aktā jāiekļauj detalizēts un attiecīgās kapitālsabiedrības vajadzībām pielāgots regulējums attiecībā uz profesionālās darbības ierobežojumu noteikšanu (tai skaitā lietderības un atlīdzības apmēra izvērtēšanu un lēmuma pieņemšanu). Tāpat Valsts kontrole piekrīt, ka profesionālās darbības ierobežojumu noteikšanai valdes locekļiem nepieciešama kapitāla daļu turētāja piekrišana.
Tomēr Valsts kontrole atkārtoti vērš uzmanību, ka Publiskas personas kapitāla daļu un kapitālsabiedrību pārvaldības likuma 79.pantā ietverts speciāls tiesiskais regulējums, kas izsmeļoši nosaka atlīdzības komponentes, kuras ir tiesīgs saņemt valdes loceklis (proti, mēneša atlīdzību, prēmiju, apdrošināšanu un atsaukšanas pabalstu), un kas tādējādi nepieļauj iespēju, ka valdes loceklim var piešķirt atlīdzību par profesionālās darbības ierobežojumu.
Tā kā Informatīvajā ziņojumā norādīts, ka attiecībā uz publisku personu kapitālsabiedrību valdes locekļu atalgojuma un citu izmaksu regulējumu tiek gatavots ziņojums “Par priekšlikumiem turpmākai normatīvo aktu pilnveidošanai attiecībā uz publisko personu kapitālsabiedrību valdes locekļu un padomes locekļu atlīdzību”, tiesiskās noteiktības, atklātības un vienveidīgas prakses nodrošināšanai Valsts kontrole aicina minētajā ziņojumā ietvert priekšlikumu Publiskas personas kapitāla daļu un kapitālsabiedrību pārvaldības likuma papildināšanai ar tiesisko regulējumu attiecībā uz profesionālās darbības ierobežojumu noteikšanu publisku personu kapitālsabiedrību valdes locekļiem.

